# Étienne Batlle

Étienne Batlle (Illa (Rosselló), 10 de desembre del 1859 - 6 de desembre del 1925) va ser un metge, farmacèutic i polític nord-català, alcalde d'Illa (Rosselló).

## Biografia

Després d'estudiar al "collége" de Perpinyà, es doctorà en medicina (amb una tesi presentada a Montpeller el 1884) i es titulà en farmàcia (farmacèutic de primera classe, 1883, amb un estudi sobre les ptomaïnes). S'establí a Illa, primer, i posteriorment a Perpinyà, on el seu interès pels estudis bacteriològics va fer que hi parés farmàcia. Participà en la lluita contra diverses epidèmies: còlera (Avinyó, 1884 i Montlluís, 1885), tifus (Perillós, 1895 i Catllà, 1897). Fou membre del Consell general d'higiene dels Pirineus Orientals (1892), Inspector de farmàcia (1892) i membre del Comitè d'habitatges insalubres (1893).
Vinculat a l'"Association polytechnique", en fou secretari (1894-1895), vicepresident (1896-1897) i president (1900-1901). També presidí l'"Association des ancies éléves du College de Perpignan" (1899-1900). El 1903 esdevingué president de la Cambra de Comerç de Perpinyà. Durant la primera guerra mundial organitzà, amb gran eficàcia, la Comissió d'Aprovisionaments.
En l'esfera política, fou elegit Conseller general pel cantó de Vinçà el 1898, i reelegit diverses vegades fins al seu traspàs. També va ser alcalde d'Illa, del 1904 al 1922. Es presentà candidat per l'"Alliance démocratique" a les eleccions a l'Assemblea Nacional i en fou elegit diputat el 1919; per raons de salut, no es presentà a reelecció el 1924, i morí al desembre de l'any següent a la seva propietat illenca de l'"Oratori del Rei".
Fou distingit amb els graus de cavaller (3 de març del 1905) i d'oficial (3 de febrer del 1919) de la Legió d'Honor.

## Notes i referències

* 1 2 «Expedient d'Étienne Simon Batlle a la Legió d'Honor» (en francès). [Consulta: 1r novembre 2013].
* ↑ Batlle va ser secretari fundador de l'"Association amicale des anciens élèves du college de Perpignan" al 1896. Amb el pas dels anys, l'entitat ha passat a denominar-se "Amicale des Anciens d'Arago" i agrupa els antics alumnes dels "collége" i "lycée François Arago" («Estatut del 1896» (en francès). [Consulta: 1r novembre 2013].
* ↑ Marxà voluntari a Avinyó tot just acabat de titular i combaté l'epidèmia de còlera amb gran dedicació, cosa que li valgué la felicitació del prefecte (Jolly, Dictionnaire... (1960))
* ↑ Jolly, Jean (dir). Dictionnaire des parlementaires français, notices biographiques sur les ministres, sénateurs et députés français de 1889 à 1940. París: PUF, 1960.
* ↑ «Étienne Batlle, al web de l'Assemblea Nacional francesa» (en francès). [Consulta: 1r novembre 2013].

## Bibliografia

* Batlle, Étienne. Etude des ptomaïnes: Synthèse présentée à l'Ecole supérieure de pharmacie de Montpellier, le décembre 1883, pour obtenir le grade de pharmacien de 1ère classe. Montpellier: Ricard frères, Imprimeurs de l'Ecole supérieure de pharmacie, 1883.
* Batlle, Étienne. Étude de l'épidémie de Choléra de 1884 observée à l'Hôpital d'Avignon [tesi doctoral en medicina]. Montpellier: s.n., 1884.
* Chavigny, Paul; Batlle, Étienne. Étude de quelques paquets de pansement individuels rapportés de l'expédition de Madagascar. Perpinyà: impr. de l'Indépendant, 1896. Extret dels Annales d'hygiène
* Batlle, Étienne. Situation viticole: Rapport présenté au Conseil Général des Pyrénées-Orientales dans la séance du 20 Août 1900. Perpinyà: Imp. coopérative, 1900.
* Batlle, Étienne. Etude sur les ports francs: séance du 24 septembre 1903. Perpinyà: Chambre de commerce de Perpignan, 1903.
* Batlle, Étienne. Le Commerce des fruits et des primeurs dans le département des Pyrénées-Orientales et la Compagnie des chemins de fer du Midi, rapport présenté à l'assemblée générale organisée par les syndicats des jardiniers et des expéditeurs du département, le 30 septembre 1906. Perpinyà: impr. de Barrière, 1906.